六年十二月升湖广右参政，升贵州按察使。为人和厚质实，所在无赫赫名，去后常见思。六、八都土腴苦咸，应棨父曾唯为诸生时，即决策上当道，修南陂之圮，开陡门于上曾，田均受溉，而制尤未备。及应棨登第归，力成父志，增陡门而三之，益通西北二溪水，又虑有旁泄者。时友人程应龙亦登第归，相与协力，筑内溪陂，以御咸潮，自是苦咸者岁稔矣，民立祠寿春宫前，祀曾氏父子，更立碑亭颂曰：「开三闸水利，灌三千顷田，惠洽三都；增万家产业，活万人躯命，功垂万世」。方为惠州兵备时，有政绩，祀名宦，本邑祀乡贤。